**Informatīvais ziņojums** **„Par Eiropas Savienības neformālo Transporta, telekomunikāciju un enerģētikas Ministru padomi 2014.gada 2./3. oktobrī”**

2014. gada 2./3. oktobrī Milānā, Itālijā notiks Eiropas Savienības neformālā Transporta, telekomunikāciju un enerģētikas Ministru padomes sanāksme. 2014.gada 2./3.oktobra sesijā plānots diskutēt par interneta pārvaldības jautājumiem.

2014.gada februārī Eiropas Komisija nāca klajā ar Paziņojumu „Interneta politika un pārvaldība, Eiropas loma nākotnes interneta pārvaldes veidošanā”, kurā tiek uzsvērta nepieciešamība pēc saprotamākas, drošākas un integrējošākas interneta pārvaldības.

Rezultātā, COREPER vienojās par piedalīšanos *NETmundial* jeb interneta pārvaldības vairāku ieinteresēto pušu sanāksmē, kas norisinājās 2014.gada aprīlī Brazīlijā un kuras ietvaros dalībvalstis apstiprināja savu atbalstu vienotam, atvērtam, brīvam, drošam, stabilam un vienmērīgam internetam, kā arī piekrita padziļināti apspriest interneta pārvaldības jautājumus.

2014.gada 6.jūnijā Transporta, telekomunikāciju un enerģētikas Ministru padomes ietvaros oficiālajās ministru pusdienās tika diskutēts par interneta pārvaldību. Padome aicināja izveidot principus, kas paustu pamattiesības un demokrātijas vērtības. Kā arī atkārtoti tika pausta apņemšanās par vairāku ieinteresēto pušu interneta pārvaldības modeli par vienotu un brīvi pieejamu internetu un tika uzsvērta nepieciešamība stiprināt Interneta pārvaldības forumu. Padome arī aicināja globalizēt Interneta numurpiešķires institūcijas (IANA) funkcijas, vienlaikus nodrošinot, ka jebkuras izmaiņas IANA izpildes funkcijās nevarētu apdraudēt drošību un stabilitāti domēna vārdu sistēmā. Kā arī Piešķirto nosaukumu un numuru interneta korporācija (ICANN) tiek aicināta pievienoties interneta globalizācijai.

Eiropā ir skaidra vienošanās par to, kas būtiski skar interneta pārvaldi un galvenie principi izklāstīti Komisijas ziņojumā, kas ir apstiprināts Eiropas Padomē. Šobrīd Eiropa ir galvenais dalībnieks, tāpēc, lai izvirzītie mērķi un principi iegūtu nozīmi starptautiskos forumos par interneta pārvaldību, ir jāpanāk vienprātīga balss.

Lai panāktu vienotību Eiropas Savienībai ir jāturpina darbs pie IANA pārejas uz ilgtspējīgu modeli, kas garantētu sistēmas stabilitāti un panāktu sistēmas ICANN stabilitāti. Tāpat ir nepieciešams aizsargāt principus par pārredzamu un stabilu interneta pārvaldību, kas sevī ietver arī vienotu digitālo tirgu, tīklu neitralitāti, tiesiskumu, cieņu pret jurisdikciju un privātumu. Visbeidzot, viena no galvenajām prioritātēm ir paplašināt iespējas jaunattīstības valstīs, lai tās varētu piedalīties pasaules mēroga diskusijās un globalizācijas procesā.

Iepriekš minēto iemeslu dēļ Itālijas Prezidentūra uzskata, ka ir svarīgi noteikt nākamos soļus par vienotu pieeju, lai nodrošinātu NETmundial plāna veiksmīgu izpildi.

Turklāt Itālijas Prezidentūra uzskata, ka jautājums par interneta pārvaldību ir cieši saistīts ar konsolidāciju Eiropas vienotajā digitālajā tirgū. Atklāta un pārredzama interneta pārvaldība ir būtiska gan pilnīgai pilsonības tiesību izmantošanai digitālajā sfērā, gan lai izstrādātu pozitīvu uzņēmējdarbības praksi.

Ņemot vērā minēto, sanāksmē ir plānotas diskusijas par vairākiem jautājumiem interneta pārvaldības jomā.

Pirmkārt, plānots diskutēt par Eiropas Savienības iespējām pārstāvēt vienotu viedokli saistībā ar IANA funkciju nodošanu starptautiskajai sabiedrībai.

Latvija uzsver, ka Eiropas Savienības Padomes līmenī ir panākts vienots dalībvalstu viedoklis par to, ka nepieciešams īstenot daudzpusējas iesaistes modeli interneta pārvaldībā, līdz ar to ir vēlama Eiropas Savienības dalībvalstu aktīva darbība un attiecīgā viedokļa paušana dažādos starptautiskos formātos (piemēram, Starptautiskās Telesakaru savienības (ITU), ICANN GAC un ANO organizētajās konferencēs), tādējādi panākot Eiropas Savienības vienotu rīcību. Šāds princips dalībvalstīm būtu jāievēro arī risinot divpusējās sarunas.

Latvija atbalsta pašreiz īstenoto ICANN iniciatīvu, kas paredz daudzpusēju iesaisti interneta pārvaldības procesā.

Vienlaikus Latvija vērš uzmanību, ka iespējamā ICANN un IANA pienākumu un to izpildes pārstrukturizācija nevar būt pašmērķis, bet tai ir jābūt orientētai uz pilnvērtīgākas pārvaldības sasniegšanu. Latvija uzskata, ka, īstenojot interneta globālās pārvaldības modeli, ir jāpanāk tāds risinājums, kura ietvaros lēmumi tiek pieņemti sarunu procesā, vēlams, neizmantojot balsošanas mehānismus un bez iespējām atsevišķiem subjektiem bloķēt lēmumu pieņemšanu.

Otrkārt, ir plānots diskutēt par atvērta, caurskatāma un daudzpusējas iesaistes interneta pārvaldības modeļa īstenošanu, nostiprinot Eiropas vienoto digitālo tirgu.

Latvija uzskata, ka ir panākts vērā ņemams progress vienota regulējošā ietvara izveidē, tajā skaitā, nodrošinot atvērtības un caurskatāmības principu ievērošanu internetā. Vienlaikus uzskatām, ka dažos jautājumos, piemēram, tīklu neitralitātes jomā, esošais regulējums var tikt uzlabots. Vienlaikus jāatzīmē, ka Eiropas Savienības regulējumam jābūt pietiekami elastīgam un ir jāņem vērā nacionālie apstākļi dalībvalstīs. Latvijas nostāja ir, ka spēcīga Eiropas digitālā vienotā tirgus izveide jābalsta arī uz dalībvalstu nacionālo regulējumu, akcentējot dalībvalstu kompetenci nacionālo resursu un infrastruktūras pārvaldības noteikšanā.

Treškārt, plānots apspriest Eiropas lomu Interneta pārvaldības diskusijā, un iespējas dot ieguldījumu ANO/Pasaules Informācijas sabiedrības samita desmitgades pārskata procesā. Plānots apspriest arī pieejamos līdzekļus attīstības valstu iespēju stiprināšanai.

Latvija aktīvi iesaistījusies Interneta pārvaldes procesos. 2014. gada februārī vēstnieks Jānis Kārkliņš iecelts par ANO Ģenerālsekretāra konsultatīvās grupas Interneta pārvaldības jautājumos vadītāju un šajā kapacitātē vadīja Interneta pārvaldības forumu (turpmāk- IGF) 2014.g. septembra sākumā Turcijā. Jāņa Kākliņa mērķis ir panākt līdzsvaru starp IGF kā izzinošu diskusiju foruma dabu un iespēju tā secinājumus noformulēt kā praktisku, ‘taustāmu’ ieguldījumu globālajā diskusijā. Eiropas Savienība atbalsta IGF mandāta pagarināšanu. Latvija aicina apspriest, uz cik ilgu laiku mandātu pagarināt – uz ierobežotu laiku, piemēram, 5 vai 10 gadiem, vai uz neierobežotu laiku?

Darbu pie Pasaules Informācijas sabiedrības samita (turpmāk - WSIS) desmitgades pārskata turpina ANO Zinātnes un tehnoloģiju attīstības komisija (turpmāk - CSTD) Ženēvā, kas to plāno apstiprināt 2015.g. maijā, CSTD 18.sesijas ietvaros, tātad, laikā, kad Latvija būs Prezidējošā valsts Eiropas Savienības Padomē un Latvija attiecīgi ir gatava turpināt darbu minētajā komisijā. Jūnijā pārskatu plānots apstiprināt ECOSOC (Ņujorkā). Pēc tam desmitgades pārskats kalpos kā atsauces dokuments, gatavojot WSIS vispārējo pārskatu Ņujorkā. Vispārējo pārskatu apspriedīs ANO Ģenerālās asamblejas Augsta līmeņa sanāksme 2015.gada decembrī. Kā Eiropas Savienības prezidējošā valsts, Latvija ir gatava dot ieguldījumu Eiropas Savienības nostājas saskaņošanā WSIS desmitgades un vispārējā pārskatu sagatavošanas procesā.

Būtiski pieminēt arī 2015.gada pavasarī plānoto UNESCO Interneta pētījuma konference (tā koncentrēsies uz četriem jautājumiem: pieeja informācijai un zināšanām; vārda brīvība; privātums; ētika), kas var vērā ņemami ietekmēt Interneta pārvaldības diskusijas. Šajā konferencē ES būtiski paust vienotu nostāju, aizstāvot cilvēktiesības un brīvības, īpaši vārda un mediju brīvības, un demokrātijas principus, kā arī uzsverot lietotāju pamattiesību un datu aizsardzību virtuālajā vidē. Arī šīs konferences sagatavošanā un norises laikā Latvija gatava dot ieguldījumu ES vienotas nostājas saskaņošanā un paušanā.

Delegācijas vadītājs būs valsts sekretārs, kurš sanāksmes laikā plāno izteikties, pamatojoties spēkā esošajām Latvijas pozīcijām, kā arī balstoties uz informatīvajā ziņojumā minēto informāciju.

Satiksmes ministrs A.Matīss

Vizē: valsts sekretāra vietā-

Valsts sekretāra vietniece Dž.Innusa

26.09.2014. 11:03

972 vārdi

Elīna Šimiņa – Neverovska 67028254

elina.simina@sam.gov.lv